ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την αποτέφρωση των αποβλήτων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Το άρθρου 251 παράγραφος 2 σημείο γ) της συνθήκης ΕΚ για την ίδρυση της Ευρωπαϊκής Κοινότητας ορίζει ότι η Επιτροπή γνωμοδοτεί επί των τροπολογιών που προτείνονται από το Ευρωπαϊκό Κοινοβούλιο στην δεύτερη ανάγνωση.

Η Επιτροπή γνωμοδοτεί επί των δεκαέξι τροπολογιών που προτείνονται από το Ευρωπαϊκό Κοινοβούλιο

1. Ιστορικό

Διαβίβαση της πρότασης στο Συμβούλιο και στο Ευρωπαϊκό Κοινοβούλιο // 29 Οκτωβρίου 1998

Γνώμη της Οικονομικής και Κοινωνικής Επιτροπής // 25 Φεβρουαρίου 1999

Γνώμη της Επιτροπής Περιφερειών // 10 Μαρτίου 1999

Γνώμη του Ευρωπαϊκού Κοινοβουλίου - πρώτη ανάγνωση // 14 Απριλίου 1999

Τροποποιημένη πρόταση της Επιτροπής (COM (1999) 330 τελικό) // 12 Ιουλίου 1999

Υιοθέτηση της κοινής θέσης // 25 Νοεμβρίου 1999

Γνώμη της Επιτροπής για την κοινή θέση (SEC (1999) 1971 τελικό) // 30 Νοεμβρίου 1999

Στο τελευταίο αυτό έγγραφο (SEC (1999) 1971 τελικό), η Επιτροπή θεώρησε την κοινή θέση σύμφωνη με την τροποποιημένη πρόταση της Επιτροπής (COM (1999) 330 τελικό) και, ως εκ τούτου, η Επιτροπή υποστηρίζει την κοινή θέση.

2. Στόχος της πρότασης της Επιτροπής

Η τροποποιημένη πρόταση για την αποτέφρωση των αποβλήτων (COM (99)330) αποβλέπει στην αντικατάσταση των τριών υφιστάμενων οδηγιών 89/369, 89/429 και 94/67 σχετικά με την αποτέφρωση των οικιακών απορριμμάτων και των επικίνδυνων αποβλήτων, καθώς και στην επέκταση του πεδίου εφαρμογής της κοινοτικής νομοθεσίας σχετικά με την αποτέφρωση.

Η προτεινόμενη οδηγία θα συμβάλει στην προστασία της υγείας του ανθρώπου και του περιβάλλοντος, όπως απαιτείται από το άρθρο 174 και το άρθρο 152 της Συνθήκης.

Επιδιώκει να ενσωματώσει την επιτευχθείσα τεχνολογική πρόοδο όσον αφορά τον έλεγχο των διαδικασιών αποτέφρωσης καθώς και να επεκτείνει το πεδίο εφαρμογής των υφιστάμενων κοινοτικών μέτρων καταπολέμησης της ατμοσφαιρικής, υδατικής και χερσαίας ρύπανσης που προκαλείται από την αποτέφρωση και συναποτέφρωση αποβλήτων. Στόχος είναι η πρόληψη των επιβλαβών επιπτώσεων στο περιβάλλον και στην υγεία του ανθρώπου. Ως εκ τούτου, βασικοί στόχοι είναι:

- η σημαντική μείωση των ατμοσφαιρικών εκπομπών σειράς καίριων ρύπων και ο έλεγχος των υδατικών και χερσαίων απορρίψεων,

- η συμβολή στην υλοποίηση του πέμπτου προγράμματος δράσης για το περιβάλλον. Στόχος είναι η κατά 90%, μεταξύ του 1985 και του 2005, μείωση των εκπομπών διοξινών και φουρανίων, με τον ειδικό στόχο της θέσπισης προτύπων για τις εκπομπές διοξινών και φουρανίων κατά την αποτέφρωση αποβλήτων,

- η συμβολή στη μείωση της αποδέσμευσης βαρέων μετάλλων. Αυτό συμβαδίζει με τον στόχο του πέμπτου προγράμματος δράσης για το περιβάλλον όσον αφορά την εξάλειψη των υπερβάσεων των κρίσιμων φορτίων και επιπέδων,

- η διαμόρφωση μιας συνεκτικής μεθοδολογίας για την κανονιστική πλαισίωση και διεξαγωγή της αποτέφρωσης και συναποτέφρωσης μη επικίνδυνων αποβλήτων.

3. Γνώμη της Επιτροπής για τις τροπολογίες του Κοινοβουλίου

Το Κοινοβούλιο υιοθέτησε 16 τροπολογίες. Η Επιτροπή είναι σε θέση να κάνει δεκτές πλήρως έξι τροπολογίες (6, 8, 9, 10, 17 και 22), δύο εν μέρει (11 και 25) και μία καταρχήν (4). Οι εναπομένουσες τροπολογίες (1, 2, 3, 5, 13, 15, και 20) δεν είναι δυνατόν να γίνουν δεκτές.

3.1. Τροπολογίες που γίνονται δεκτές από την Επιτροπή

Η τροπολογία 4 μεταβάλλει το πεδίο εφαρμογής της μελλοντικής οδηγίας. Το Ευρωπαϊκό Κοινοβούλιο προτείνει την εξαίρεση, από το πεδίο εφαρμογής της, ορισμένων ινωδών φυτικών αποβλήτων από την βιομηχανία χάρτου και χαρτοπολτού. Αυτό ευθυγραμμίζεται με την πρόθεση της Επιτροπής να εξαιρέσει ορισμένες καθαρές βιομάζες ώστε να υποστηριχθεί η χρήση εναλλακτικών πηγών ενέργειας. Η αναδιατύπωση των εξαιρέσεων όσον αφορά τα απόβλητα από την βιομηχανία μεταποίησης τροφίμων και τα απόβλητα ξυλείας, γίνεται δεκτή. Επίσης, είναι δεκτή καταρχήν η υποκατάσταση του αριθμού (v) από τα "ραδιενεργά απόβλητα". Η ενέργεια αυτή εξυπηρετεί τον στόχο μιας ακριβούς και κατανοητής κοινοτικής νομοθεσίας. Ωστόσο, το κείμενο της κοινής θέσεως θα μπορούσε να δώσει λαβή για συγχύσεις, ιδίως όσον αφορά την αποτέφρωση των ζωικών αποβλήτων.

Η τροπολογία 6 προσθέτει ορισμένα παραδείγματα θερμικής ανάκτησης στο κείμενο. Η τροπολογία 8 εισάγει μία νέα παράγραφο, η οποία αποσαφηνίζει ότι οι αρμόδιες αρχές καλούνται, εφόσον είναι αναγκαίο, να λαμβάνουν μέτρα για την επιβολή της συμμόρφωσης με την άδεια. Η τροπολογία 9 αποβλέπει στην ενίσχυση των απαιτήσεων όσον αφορά την παράδοση και υποδοχή των αποβλήτων. Η αφαίρεση ορισμένων λέξεων δεν αλλάζει τα εν προκειμένω πρότυπα. Η τελευταία φράση στην εν λόγω παράγραφο ορίζει ότι σε κάθε περίπτωση, οι απαιτήσεις των παραγράφων 3 και 4 πρέπει να ικανοποιούνται. Η τροπολογία 10 προβλέπει την αφαίρεση του "στοιχειακού άνθρακα" από τον υπολογισμό του "ολικού οργανικού άνθρακα". Η ενέργεια αυτή είναι επιστημονικώς βάσιμη. Όλες οι τροπολογίες γίνονται δεκτές από την Επιτροπή.

Το δεύτερο στοιχείο της τροπολογίας 11 ορίζει ότι για ορισμένα επικίνδυνα απόβλητα, ο χρόνος παραμονής στους 1.100°C είναι 2 δευτερόλεπτα. Η αποσαφήνιση αυτή γίνεται δεκτή από την Επιτροπή.

Η τροπολογία 17 διορθώνει ένα λάθος στο κείμενο της κοινής θέσης και, ως εκ τούτου γίνεται δεκτή από την Επιτροπή.

Η τροπολογία 22 προσθέτει τα παραρτήματα II, IV και V στον κατάλογο των παραρτημάτων, ο οποίος μπορεί να μεταβληθεί στο πλαίσιο της διαδικασίας επιτροπών. Αυτό ευθυγραμμίζεται με την τροποποιημένη πρόταση της Επιτροπής και, ως εκ τούτου, γίνεται δεκτό από την Επιτροπή.

Το πρώτο μέρος της τροπολογίας 25 προσθέτει μία νέα οριακή τιμή εκπομπών (500 mg) όσον αφορά τα NOx για τις νέες τσιμεντοκαμίνους που συναποτεφρώνουν απόβλητα. Η τιμή αυτή ανταποκρίνεται με την εκτίμηση κόστους/οφελών που διενήργησε η Επιτροπή και, ως εκ τούτου, γίνεται δεκτή από την Επιτροπή.

3.2. Τροπολογίες που δεν έκανε δεκτές η Επιτροπή

Οι τροπολογίες 1 και 2, οι οποίες επιδιώκουν την συμπερίληψη στοιχείων για τη διαχείριση των αποβλήτων, δεν μπορούν να γίνουν δεκτές για λόγους αρχής. Στόχος της πρότασης της Επιτροπής είναι ο καθορισμός οριακών τιμών εκπομπών και όρων λειτουργίας για όλα τα απόβλητα που αποτεφρώνονται ή συναποτεφρώνονται, και όχι η εμπλοκή με νομοθεσία για τη διαχείριση των αποβλήτων.

Η τροπολογία 3 δεν είναι δυνατόν να γίνει δεκτή για λόγους αρχής. Είναι προφανές ότι το σχέδιο οδηγίας θα ισχύσει υπό την επιφύλαξη άλλων νομοθετικών διατάξεων.

Οι τροπολογίες 5 και 15, οι οποίες προβλέπουν τη σύνδεση με πρότυπα ποιότητας της ατμόσφαιρας και των υδάτων δεν είναι δυνατόν να γίνουν δεκτές. Σχετική νομοθεσία υπάρχει ήδη ή καταρτίζεται, όπως οι οδηγίες για την ποιότητα του αέρα, η οδηγία IPPC και η προτεινόμενη οδηγία-πλαίσιο για τα ύδατα. Οι προτεινόμενες τροπολογίες θα είχαν ως μόνο αποτέλεσμα την επανάληψη ή την μείωση της σαφήνειας της εν λόγω νομοθεσίας.

Το πρώτο μέρος της τροπολογίας 11 το οποίο απαλείφει την λέξη "επικίνδυνα" επιδιώκει την θέσπιση διατάξεων για υψηλότερες θερμοκρασίες αποτέφρωσης όσον αφορά τα μη επικίνδυνα απόβλητα. Η υψηλότερη αυτή θερμοκρασία (1.100°C) δεν έχει επιστημονική βάση. Η προτεινόμενη θερμοκρασία των 850°C, μαζί με άλλες σχετικές συνθήκες αποτέφρωσης, όπως είναι ο χρόνος παραμονής, αρκεί για να καταστρέψει όλους τους οργανικούς ρύπους - ιδίως δε τις πρόδρομους των διοξινών ουσίες.

Η τροπολογία 13 δεν γίνεται δεκτή από την Επιτροπή. Εισάγει μια ερμηνεία των επικίνδυνων αποβλήτων η οποία δεν υφίσταται στην περί αποβλήτων νομοθεσία.

Η τροπολογία 20 δεν γίνεται δεκτή από την Επιτροπή. Η τρέχουσα διατύπωση του σχεδίου οδηγίας στο άρθρο 12, η οποία διαλαμβάνει την πρόσβαση στις πληροφορίες και την δημόσια συμμετοχή, αρκεί για να εξασφαλίσει την πρόσβαση όλων των συντελεστών στις αναγκαίες πληροφορίες.

Το δεύτερο μέρος της τροπολογίας 25, που μειώνει την, κατά ένα έτος, επέκταση της μεταβατικής περιόδου, που προβλέπεται στο παράρτημα ΙΙ για ορισμένους τσιμεντοκλιβάνους, δεν γίνεται δεκτή από την Επιτροπή. Η μείωση αυτή θα κατέστρεφε την ευαίσθητη ισορροπία που επιτυγχάνεται στην κοινή θέση.